Diari Oficial de la Generalitat Valenciana


Sumari del DOGV 6009, del 08-05-2009 (2009/4875)

RESOLUCIÓ de 30 d'abril de 2009, del Consell Valencià de l'Esport, per la qual es convoquen sis beques per a la realització de pràctiques professionals al Consell Valencià de l'Esport (CVE).
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6009

Data del DOGV
:   08-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4875


Data del document
:   30-04-2009

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * assignació per estudis
    * ajuda pública
    * suport econòmic

RESOLUCIÓ de 30 d'abril de 2009, del Consell Valencià de l'Esport, per la qual es convoquen sis beques per a la realització de pràctiques professionals al Consell Valencià de l'Esport (CVE). [2009/4875]
La present resolució té com a objecte convocar, en règim de concurrència competitiva i d'acord amb els principis d'objectivitat i publicitat, diverses beques per a la realització de treballs d'interés per al Consell Valencià de l'Esport.
D'acord amb les facultats atribuïdes en virtut de la Llei 3/2006, de Creació del Consell Valencià de l'Esport, i el Decret 170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i de conformitat amb el que establix la Llei 38/2003, de 17 de novembre, General de Subvencions, resolc:
Primer
Convocar concurs públic per a la concessió de sis beques a fi de realitzar pràctiques professionals en l'àmbit d'actuació del Consell Valencià de l'Esport (CVE).
Segon
Aprovar les bases per les quals es regirà la seua concessió, incloses com a annex I de la present resolució.
Tercer
La dotació econòmica de les beques serà sufragada amb càrrec al capítol IV, del pressupost del CVE per a l'exercici 2009, per un import global màxim de 41.400 euros.
Quart
Les ajudes convocades per mitjà de la present convocatòria no precisen notificació a la Comissió Europea per no reunir els requisits de l'article 87 del Tractat de la Comunitat Europea de conformitat amb el Decret 147/2007, de 7 de setembre, en concret per no suposar avantatge econòmic, ja que les persones a qui van dirigides les ajudes no exercixen activitats econòmiques en què puguen oferir béns o servicis en el mercat. Per això, no hi ha la possibilitat de falsejament de la competència.
Quint
La present resolució entrarà en vigor l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de l'òrgan que va dictar l'acte en el termini d'un mes a comptar de l'endemà de la publicació de la present resolució.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució.
València, 30 d'abril de 2009.- La secretària autonòmica d'Esport i vicepresidenta del Consell Valencià de l'Esport: Niurka Montalvo Amaro.
ANNEX I
Bases de la convocatòria de beques per a la realització de pràctiques professionals al Consell Valencià de l'Esport
Primera. Objecte específic
a) La present convocatòria té com a objecte específic la concessió de beques per a la realització de pràctiques professionals per a la formació complementària i realització de treballs d'interés per al Consell Valencià de l'Esport (CVE).
b) Els perfils que es convoquen són els següents:
Perfil 1: Llicenciat/da en Ciències de l'Activitat Física i Esport
Perfil 2: Llicenciat/da en Dret
Perfil 3: Llicenciat/da en Traducció i Interpretació o en Filologia (amb nivell superior de la Junta Qualificadora de Coneixements de Valencià, en ambdós casos)
c) Es convoca un total de sis beques amb la següent distribució per perfils de titulació:
Perfil 1: quatre beques
Perfil 2: una beca
Perfil 3: una beca
d) Les persones seleccionades desenvoluparan les pràctiques formatives objecte d'estes beques a:
Perfil 1: dos beques a la seu central del CVE (Professor Beltrán Báguena 5, València).
Perfil 1: una beca a la Delegació Territorial de València del CVE (Avellanes 14, València).
Perfil 1: una beca a la Delegació Territorial d'Alacant del CVE (Jaime Segarra 4-6 entl., Alacant).
Perfil 2: una beca a la seu central del CVE (Professor Beltrán Báguena 5, València).
Perfil 3: una beca a la seu central del CVE (Professor Beltrán Báguena 5, València).
e) Cada sol·licitud vindrà referida a un únic perfil, havent d'indicar la preferència de la província en què desitja treballar només per al perfil 1.
Segona. Requisits de les persones sol·licitants
Per a optar a estes beques serà necessari el compliment dels requisits següents:
a) Tindre la nacionalitat espanyola o de qualsevol altre país membre de la Unió Europea i residència en un municipi de la Comunitat Valenciana en el moment de la sol·licitud de la beca.
b) Estar en possessió de la titulació que s'especifica per a cadascun dels perfils o altres homologats o equivalents en la Unió Europea, amb data finalització dels corresponents estudis posteriors al mes de maig de 2004.
c) No trobar-se incurs en algun dels supòsits previstos en l'article 13.2 de la Llei 38/2003, General de Subvencions (BOE de 18-11-03).
Tercera. Dotació, duració i pagament de les beques
1. La dotació de cadascuna de les beques és de 1.150 euros bruts mensuals, dels quals es deduiran les retencions legals oportunes.
2. El període de gaudi començarà a partir de la data de la resolució de concessió i finalitzarà el 31 de desembre de 2009. No obstant això, el dit període podrà prorrogar-se per als mesos que resten fins a completar el període d'un any, sempre que existisca consignació pressupostària adequada i suficient per a l'exercici 2010.
3. L'import de la beca s'abonarà mensualment, amb un informe previ favorable del tutor o tutora de la persona becada.
Quarta. Formalització de les sol·licituds i termini de presentació
1. Les sol·licituds degudament omplides segons el model que figura com a annex II de la present resolució, així com qualsevol altre tipus de correspondència posterior, aniran dirigides al Consell Valencià de l'Esport i es presentaran en el Registre General del Consell Valencià de l'Esport (Professor Beltrán Báguena, 5, 3ª planta), en les delegacions territorials del CVE o per qualsevol dels mitjans previstos en l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
2. Els impresos de sol·licitud també estaran a disposició de les persones interessades en els punts d'informació PROP, en l'adreça d'Internet http://www.cve.gva.es i en el Registre General del CVE.
3. El termini de presentació de sol·licituds serà de quinze dies hàbils comptats a partir de l'endemà al de la publicació d'esta convocatòria en el Diari Oficial de la Comunitat Valenciana.
4. Les sol·licituds hauran de presentar-se acompanyades de la documentació següent:
a) Còpia del document nacional d'identitat o del document equivalent en el cas de nacionals d'estats membres de la Unió Europea.
b) Còpia del certificat d'empadronament en un municipi de la Comunitat Valenciana, en el cas que no conste acreditat al document nacional d'identitat.
c) Currículum vitae de la persona sol·licitant, en el que s'indicarà la trajectòria acadèmica i l'experiència professional, i en el que es farà constar les dades personals, data i lloc de naixement, domicili a l'efecte de notificacions, telèfon i una foto mida de carnet recent de la persona sol·licitant.
d) Còpia del títol de llicenciatura, enginyer o diplomat o del certificat expedit per l'òrgan competent de la universitat, d'haver abonat les taxes d'expedició del corresponent títol, o si és el cas d'exempció.
e) Còpia del certificat acadèmic complet de les matèries cursades on figuren les qualificacions obtingudes i dates en què es van obtindre.
f) Còpies dels documents que acrediten la possessió dels títols, cursos i mèrits que figuren al currículum vitae. No es valoraran aquells mèrits que no s'acrediten documentalment.
g) Declaració responsable d'estar al corrent del compliment de les obligacions tributàries i amb la Seguretat Social imposades per les disposicions vigents, així com que compta amb cobertura sanitària (annex III). En el supòsit de ser beneficiari o beneficiària de la beca haurà de presentar davant del CVE els corresponents certificats.
5. Conclòs el termini de presentació de sol·licituds, la Comissió Avaluadora que s'establix en la base sexta, examinarà el compliment dels requisits per a l'admissió de sol·licituds i aprovarà la relació provisional de persones admeses i excloses a la convocatòria, que serà exposada al tauler d'anuncis de l'entitat i en la pàgina web http://www.cve.gva.es, a l'efecte de que les persones interessades puguen al·legar i esmenar, si és el cas, allò que estimaren convenient al seu dret, durant el termini de deu dies, vençut el qual, i després de l'examen de les reclamacions o al·legacions presentades, la Comissió Avaluadora acordarà l'aprovació de la relació definitiva de sol·licituds admeses i excloses, que s'exposarà als mateixos llocs que la provisional. A l'efecte d'admissió o exclusió de sol·licituds es tindrà en compte:
a) La presentació en el termini de la sol·licitud.
b) El compliment dels requisits establits en l'article 70 de la Llei de Règim Jurídic de les Administracions Públiques i del Procediment Administratiu Comú.
c) El compliment dels requisits establits en la base segona de la convocatòria.
Quinta. Avaluació i selecció
1. L'avaluació i selecció de les sol·licituds es realitzarà en concurrència competitiva, tenint en compte exclusivament la documentació aportada amb la sol·licitud i aquella que haja pogut exigir el CVE per a esmenar la sol·licitud.
2. L'avaluació de les sol·licituds es realitzarà d'acord amb els criteris següents:
a) Nota mitjana de l'expedient acadèmic de la titulació exigida per a la participació en la convocatòria: fins a 8 punts.
b) Una altra formació acadèmica: fins a 4 punts.
c) Experiència professional i altres aspectes curriculars relacionats amb l'àmbit d'actuació de la beca: fins a 10 punts.
d) Coneixements de valencià: fins a un màxim de 2 punts, en funció dels nivells de coneixement del valencià establits per la Junta Qualificadora de Coneixements de Valencià.
e) Altres idiomes comunitaris: fins a 1 punt.
3. La Comissió d'Avaluació realitzarà una entrevista de selecció a les tres persones candidates que, per perfil, major puntuació hagen obtingut en el punt anterior, a fi d'aclarir la idoneïtat del currículum per a un òptim exercici de la beca. Només per al cas del perfil 1 s'elaboraran dos llistes: la primera, per als llocs amb destí a València; i la segona, per al lloc amb destí a Alacant.
L'entrevista serà valorada fins a 5 punts.
Sexta. Comissió Avaluadora
1. Per a l'examen de les sol·licituds de les beques es constituirà una Comissió Avaluadora, que tindrà la composició següent:
- President: secretari tècnic del CVE.
- Vocal: cap de la Divisió Economicoadministrativa.
- Vocal: cap del Departament Jurídic i Assessorament d'Entitats Esportives.
- Vocal: coordinador/a d'activitats nàutiques.
- Secretària: cap de la Unitat de Gestió Econòmica i Recursos Humans.
2. La Comissió d'Avaluació es regirà per les normes contingudes al capítol II del títol II de la Llei de Règim Jurídic de les Administracions Públiques i del Procediment Administratiu Comú. Els membres de la Comissió podran ser assessorats pel personal tècnic que es considere necessari, que podrà assistir a les sessions d'avaluació amb veu però sense vot.
3. Finalitzat el procés de selecció, la Comissió Avaluadora, a través del seu president, elevarà a la secretària autonòmica d'Esport-vicepresidenta del Consell Valencià de l'Esport, la proposta de selecció de candidats que contindrà la relació de persones beneficiàries i, si és el cas, les llistes de reserves a l'efecte d'eventuals revocacions, renúncies o abandons de les persones beneficiàries en els termes que preveu la present resolució. La Comissió podrà així mateix declarar deserta, totalment o parcialment, l'adjudicació de les beques convocades.
4. La secretària autonòmica d'Esport-vicepresidenta del Consell Valencià de l'Esport es reserva la facultat d'interpretar el contingut d'esta convocatòria.
Sèptima. Concessió i pròrroga
1. Les beques seran adjudicades mitjançant una resolució de la secretària autonòmica d'Esport-vicepresidenta del Consell Valencià de l'Esport, a la vista de la proposta de la Comissió Avaluadora. La data d'inici del gaudi de la beca s'establirà en la resolució de concessió.
2. La concessió es publicarà en el Diari Oficial de la Comunitat Valenciana i es notificarà als interessats.
3. La pròrroga de les beques prevista en la base tercera, fins a completar un any, s'efectuarà per resolució de la secretària autonòmica d'Esport-vicepresidenta del Consell Valencià de l'Esport.
4. El CVE, després de l'adjudicació inicial, considerant els objectius formatius del programa de beques i l'interés públic, valorarà l'oportunitat de realitzar o no la crida a la bossa de reserva en cada vacant que es produïsca.
Octava. Drets i obligacions dels becaris i becàries
1. Són drets dels becaris i becàries en l'àmbit d'esta convocatòria:
a) Percebre l'ajuda econòmica establida en la convocatòria, que no tindrà naturalesa salarial.
b) Obtindre del CVE la col·laboració i suport necessaris per al desenvolupament normal de la seua formació, especialització i capacitació professional.
c) Si els becaris o becàries, com a conseqüència del desenvolupament de les tasques que hagen de dur a terme, incorregueren en despeses de desplaçament, pernoctació o restauració, estes els seran rescabalades en els termes que per al personal del CVE establix el Decret 88/2008, de 20 de juny, del Consell, pel qual es modifica el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris. L'aplicació de dita normativa es referirà únicament als conceptes i quanties que hagen de ser rescabalats, sense que això implique una modificació en la relació jurídica dels becaris amb el CVE o amb la Generalitat.
2. Són obligacions dels becaris i becàries en l'àmbit d'esta convocatòria:
a) Presentar la documentació acreditativa d'estar al corrent de les seues obligacions fiscals i amb la Seguretat Social, així com justificació suficient de què tenen cobertura sanitària, amb anterioritat a la data d'inici de la beca.
b) Incorporar-se a l'activitat en la data assenyalada en la resolució de concessió.
c) Complir els objectius i les directrius establides pel seu tutor o tutora.
d) Atindre's al règim de funcionament del CVE.
e) Dedicar a les activitats de formació i especialització objecte de la beca 36 hores setmanals.
f) Presentar al tutor o tutora, en l'últim mes de duració de la beca, una memòria de les activitats realitzades.
g) Les obligacions previstes en l'article 14 de la Llei 38/2003, General de Subvencions.
h) En cas de renúncia a la beca, haurà de comunicar-ho per escrit amb una antelació mínima de quinze dies.
3. La condició de becari o becària en cap cas donarà lloc a l'existència de cap relació laboral amb el Consell Valencià de l'Esport o la Generalitat. La condició d'integrant de la bossa de reserva de becaris i becàries tampoc generarà cap dret laboral.
Novena. Obligacions del Consell Valencià de l'Esport
Són obligacions del CVE respecte als becaris o becàries acollits a la present convocatòria:
a) Proporcionar al becari o becària el suport necessari i facilitar-li la utilització dels mitjans, instruments o equips que resulten precisos per al normal desenvolupament de la seua activitat.
b) Designar un tutor o tutora, amb rang de cap de servici, departament o delegat territorial, per a la coordinació i orientació de la seua activitat.
c) Vetlar pel desenvolupament adequat del programa de formació del becari o becària, sense que puga exigir-se-li la realització de qualsevol altra activitat que no estiga relacionada amb el desenvolupament de la seua formació.
Desena. Revocació
El CVE, previ expedient instruït a este efecte, amb audiència a la persona interessada, podrà revocar o interrompre el gaudi de la beca si concorreguera alguna de les causes següents:
a) Obtenció de la beca sense reunir els requisits en la convocatòria o per mitjà de falsedat en document públic.
b) Incompliment de les obligacions de les persones becades establides en la base octava.
c) No incorporació al destí en la data que els haguera sigut fixada en la resolució de concessió o abandó del mateix durant el període de gaudi de la beca.
d) La no-acceptació de la beca i/o no-presentació de la documentació sol·licitada per a la formalització de la beca.
e) Trobar-se incurs en algun dels supòsits d'incompatibilitat que establix la Llei d'Incompatibilitats del Personal al Servici de les Administracions Públiques.
f) Trobar-se incurs en algun dels supòsits previstos en l'article 13.2 de la Llei 38/2003, General de Subvencions.